Siden 1994 har DGI haft et verdenshold med nogle af landets dygtigste gymnaster. I år består det hold af 28 unge, og tre af dem kommer fra Nordjylland. De har alle valgt at tage et år ud af deres liv; væk fra arbejde, studie eller skole, for at repræsentere Danmark og dansk gymnastik, når de skal rejse ud i en række forskellige lande for at vise, hvad det er vi danskere kan med gymnastikken. De starter på holdet til sommer, og er færdige med at repræsentere holdet igen i foråret 2024, når et nyt verdenshold skal findes. Mette Rod, der er afdelingsleder for Gymnastik på DGI's landskontor fortæller, at der indtil videre er planlagt shows i Australien, Argentina, Sverige, Norge og måske Thailand. Der mangler endnu at komme styr på de sidste 2-3 lande. Kun de allerbedste kommer på holdet I år har en håndfuld nordjyder søgt ind på verdensholdet. Det er ikke ret mange i forhold til søgningen der er fra andre dele af landet. Men i år og sidste år er det altså lykkes at få tre nordjyder på holdet. - Det håber vi kan være med til at skabe en gnist hos andre nordjyder, siger Ruben Wendelboe Hansen, der er konsulent inden for gymnastik i Nordjylland. Når gymnaster skal udtages til Verdensholdet foregår det hen over en weekend, hvor man mere eller mindre sorterer fårene fra bukkene. - Det var fedt og intenst. Jeg kendte mange, som også stillede op, men som desværre ikke kom med, så det er en hård weekend, hvor man ser sine venner og veninder blive skilt fra, forklarer Emilie Engelbrecht Kristensen. Men hun er glad for, at hun er blevet udtaget til holdet. Det betyder dog, at hun må tage en pause fra jobbet som efterskolelærer på Vejstrup Efterskole. Er det ikke lidt vildt, at skulle forlade sit job et helt år? - Jo, det vil nogle måske synes. Jeg har et job, hvor mine kollegaer har støttet mig meget, så de vidste godt på forhånd, at jeg søgte, og de har heppet på mig, fortæller hun. Og inden længe går turen så ud i verden, hvor hun sammen med de to andre nordjyder - og ja hele holdet skal repræsentere Danmark og det dansk gymnastik kan. - Vores gymnastik er det, der kendetegner det danske. Det er ikke en konkurrence, for hos handler det i stedet om at samles om noget, og det har en egenværdi. Vores opvisningsgymnastik er inkluderende og handler om, at alle er med, forklarer Emilie Engelbrecht Kristensen.

Referat:
Tre nordjyske unge er udtaget til DGI's verdenshold. Det er Emilie, Emma og Joakim.